《凌晨起梯鸟道抵玉岩寺望长安宫阙题》
明代·胡应麟

清晨馔伊蒲，饱饭扪石壁。天风拍两袖，樵路尚昏黑。

微月耿嵓际，残星堕山脊。明霞挂石梁，渐起赤城色。

仰攀猿鸟巢，俯瞰麋鹿窟。山椒见台殿，经岁断人迹。

危梯雾半隐，古砌雪长积。耸身上绝颠，河汉仅咫尺。

震旦隘目睫，宇宙转呼吸。天门九重启，栋宇烂金碧。

仙姝十万辈，一一似相识。胡为堕人世，甘此下方谪。

劳生四十年，营营若虮虱。长谣归去来，香案玉皇侧。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。